趙紫芝得羌村圖拉余與趙山中同賦
作者：釋居簡
朝代：宋

paragraphs: 中原聞休兵，久客問歸路。
窮途倦策蹇，窘步甚脫兔。
小立候柴荆，互闖走兒女。
喜極先蹙頞，思苦旋煦嫗。
觸緒盡愁態，撫膝見濡慕。
諸鄰稚扶老，旨畜各携具。
老瓦勇倒瀉，飛觴約深注。
居者訴徵調，歸者訴羈旅。
懽呼賀生還，不醉不肯住。
哂乃驪山夢，奇警在團素。
生靈果何罪，此禍竟誰與。
眼明新畫軸，心折舊題處。
掩卷續微吟，玉倚亭亭樹。